Þegar 100 dagar eru liðnir , frá því að ríkisstjórnin var mynduð nýtu hún stuðnings um 80% kjósenda samkvæmt mælingu Capacent Gallup í ágúst . Fylgi Sjálfstæðisflokks mælist tæplega 42% , Samfylkingin nær 29% , Vinstrihreyfingin-grænt framboð nálægt 16% . Framsóknarflokkurinn fær naumlega 9% , Frjálslyndir fá 4% og Íslandshreyfingin-lifandi land rúmlega 1% . Fylgistölur ríkisstjórnarinnar eru háar á alla pólitíska mælikvarða , hvort heldur innlenda eða erlenda . Í þeim felst traust og væntingar til þeirra , sem fara nú með póltíska forystu í landinu . Sama dag og tölurnar eru birtar heyrist , að stjórnarandstaðan sé að kalla lið sitt saman og búa sig undir stjórnmálastarf vetrarins . Flokksráð Vinstrihreyfingarinnar – græns framboðs ( VG ) kom saman á Flúðum 31. ágúst . Steingrímur J. Sigfússon flokksformaður taldi að aðeins VG gæti tekið að sér það „ margþætta hlutverk að vera höfuðandstæðingur og mótvægi við Sjálfstæðisflokkinn , “ eins og segir í frétt Morgunblaðsins af fundinum . Samfylkingin hefði nú afsalað sér því hlutverki og markaði það pólitísk tímamót . Samfylkinguna hefði skort úthald og kjark til að takast á við Sjálfstæðisflokkinn með því að bjóða sig fram sem hinn kostinn . Við myndun ríkisstjórnarinnar hefði Samfylkingin lýst „ hugmyndafræðilegri uppgjöf “ sinni . Framsóknarflokkurinn væri „ tærður upp af sambúðinni við íhaldið “ og frjálslyndir væru vitlausu megin við stjórnmálamiðjuna og gætu þess vegna ekki veitt aðhald frá vinstri : VG væri því eini trúverðugi andstæðingur Sjálfstæðisflokksins , en flokknum væri furðu lagið að fá „ nytsama sakleysingja “ [ þekkt hugtak úr baráttubók kommúnista ] til „ að framkvæma stefnu sína . “ Steingrímur J. sagð sér „ ekkert feimnisatriði “ að ræða úrslit kosninganna en vonbrigða hefði orðið vart innan VG vegna þess , að fylgið varð ekki eins mikið og kannanir spáðu og þess vegna ekki vinstri umskipti í stjórn landsins . Í Morgunblaðinu segir : „ Steingrímur sagði ýmsa hafa sagt í kjölfar myndunar stjórnar Samfylkingar og Sjálfstæðisflokks að VG og ekki síst hann sjálfur hefði klúðrað því að flokkurinn kæmist í stjórn . „ Jafnvel að tilvist núverandi ríkisstjórnar sé einhvers konar afleiðing af þessu meinta klúðri okkar . “ Kvaðst Steingrímur hins vegar telja að fyrst ríkisstjórnin féll ekki í kosningunum , þótt aðeins hársbreidd munaði , væri ekkert sem VG hefði getað gert til að breyta því að stjórn Samfylkingar og Sjálfstæðisflokks yrði mynduð . Sterk öfl í báðum flokkum hafi verið búin að vinna að því ötullega á bak við tjöldin að það stjórnarsamstarf yrði að veruleika . “ Í Staksteinum Morgunblaðsins 1. september er lagt út af ræðu Steingríms J. á þennan hátt : „ Texti ræðunnar sýnir að formaðurinn sjálfur hefur ekki sannfæringu fyrir því , sem hann er að segja . Verst af öllu er þó , að hann hefur ekkert nýtt fram að færa . Hann vísar VG ekki leiðina fram á við . Hann bregður ekki upp neinni framtíðarsýn fyrir flokk sinn . “ Þetta er ekki góð einkunn fyrir Steingrím J. í upphafi nýrrar lotu í stjórnmálastarfinu , Steingrím J. , sem í allan fyrra vetur sigldi góðan byr samkvæmt könnununum en „ toppaði “ á röngum tíma , þegar litið er til kosningaúrslitanna og virtist síðan um megn að vinna úr stöðunni til hagsbóta fyrir flokk sinn og situr nú uppi með þann dóm að hafa enga framtíðarsýn . Forysta VG hélt einstaklega illa á málum fyrstu sólarhringa eftir kosningar og það stenst einfaldlega ekki , að „ sterk öfl “ innan Sjálfstæðisflokks og Samfylkingar hafi unnið „ að því ötullega á bak við tjöldin “ að mynda ríkisstjórn . Með þessum orðum er Steingrímur J. að blekkja sjálfan sig og eigin flokksmenn . Forysta VG hefur einfaldlega ekki burði eða vilja til þess að ræða við forystumenn annarra flokka á þann veg , að þá fýsi til samstarfs við þá , þegar á hólminn er komið . Steingrímur J. hélt velli að kosningum loknum og sýndi ekki á sér neitt fararsnið á flokksráðsfundinum . Jón Sigurðsson sagði hins vegar af sér formennsku Framsóknarflokksins og er nú tekinn til við kennslu í Háskólanum í Reykjavík . Guðni Ágústsson , varaformaður framsóknar , tók við formennskunni . Morgunblaðið birtir við hann viðtal í dag og telur fréttnæmast í því , ef marka má forsíðu blaðsins , að ekki hafi verið rætt við Framsóknarflokkinn um breytingar á stjórnarráðinu . Í viðtalinu segir : „ Að sögn Guðna eru á kreiki sögusagnir um tilfærslur á verkefnum innan stjórnarráðsins . „ Ég gagnrýni forsætisráðherra harðlega fyrir það hvernig hann hefur látið Ingibjörgu Sólrúnu ráða gríðarlega miklum breytingum sem liggja í loftinu á stjórnarráðinu og enn hafa ekki verið kynntar . Ég held að þær geti haft mjög alvarleg áhrif ef af þeim verður . “ Guðni segir að þegar landbúnaðarháskólarnir , landgræðslan og skógræktin verði farin til annarra ráðuneyta verði nánast allir vísindamenn landbúnaðarins farnir frá landbúnaðarráðuneytinu . Þess vegna leggi hann til að landbúnaðarháskólarnir verði sjálfseignarstofnanir með stjórnarmönnum sem tengist íslenskum landbúnaði og atvinnulífi , því það gangi ekki upp að menntamálaráðherra verði æðstur á tilraunastöðvum landbúnaðarins . Hreinir ríkisháskólar munu eiga erfitt í samkeppni framtíðarinnar , sérstaklega ef þeir verði litlir sérhæfðir skólar . Þá leggur Guðni áherslu á að hugað verði að háskólakeðju um allt land . “ Að Guðni skuli gera breytingar á stjórnarráðinu að pólitísku ásökunarefni í garð forsætisráðherra er undarlegt , þegar til þess er litið , að á síðasta kjörtímabili var okkur Árna Magnússyni , þáverandi félagsmálaráðherra , falið að gera tillögur um breytingar á stjórnarráðinu og kynnti Árni hugmyndir um það efni fyrir Halldóri Ásgrímssyni , þáverandi forsætisráðherra , áður en Árni hætti í ríkisstjórn . Að vísu var ekkert gert með þessar hugmyndir og ekki var látið eins og þær ætti að ræða sérstaklega við stjórnarandstöðuna . Raunar var rætt um þetta mál á þann veg , að líklega væri best að vinna að breytingum á stjórnarráðinu rétt fyrir kosningar eða í tengslum við stjórnarmyndanir , þá væri líklegast að ná einhverjum árangri , eins og sannaðist við myndun núverandi stjórnar . Eins og fram kemur í hinum tilvitnuðu orðum hér að ofan er Guðna heitt í hamsi vegna tilveru landbúnaðarráðuneytis og flutnings á landbúnaðarskólum til menntamálaráðuneytis . Flutningurinn er gamalt baráttumál og hefur meðal annars verið tekist um hann á landsfundi sjálfstæðismanna , þar sem mikill meirihluti vildi flytja skólana undan forsjá landbúnaðarráðuneytisins . Framsóknarmenn máttu á hinn bóginn aldrei heyra á þá sjálfsögðu breytingu minnst og raunar var Guðni alltaf mjög á varðbergi , þegar rætt var um breytingar á stjórnarráðinu , af því að hann taldi framtíð landbúnaðarráðuneytisins í húfi – engum dytti í hug að breyta , án þess að leggja landbúnaðarráðuneytið inn í annað ráðuneyti eins og nú hefur verið gert . Undarlegt tregðulögmál kemur til sögunnar meðal stjórnmálamanna eða innan ráðuneyta , þegar rætt er um færslu verkefna á milli ráðuneyta . Stundum mætti halda , að í slíkum flutningi fælist eitthvað annað en einfaldar skipulagsbreytingar í samræmi við nýjar kröfur og þróun . Að mínu áliti er flutningur verkefna sjálfsagður , ef skynsamleg rök mæla með honum . Þannig hef ég komið að því , að umferðarmál hafa verið flutt frá dóms - og kirkjumálaráðuneyti til samgönguráðuneytis . Nú er unnið að því að flytja fasteignakaupamál og málefni fasteignasala frá dóms - og kirkjumálaráðuneyti til viðskiptaráðuneytis . Loks hafa verið uppi hugmyndir um , að málefni þjóðkirkjunnar ættu betur heima hjá forsætisráðuneyti en dóms - og kirkjumálaráðuneyti og er sjálfsagt , að kostir og gallar þess séu skoðaðir til hlítar . Þegar litið er til brottfarar varnarliðsins , lá beint við síðastliðið haust , að verkefni flyttust frá utanríkisráðuneyti til samgönguráðuneytis , fjármálaráðuneytis og dóms - og kirkjumálaráðuneytis . Verkefni , sem byggðust á tilvist Keflavíkurflugvallar sem varnarsvæðis . Vegna óska utanríkisráðherra var flutningum slegið á frest og enn er til dæmis embætti sýslumannsins á Keflavíkurflugvelli til með tengsl við utanríkisráðuneytið , þótt verkefni embættisins séu horfin og embætti lögreglustjórans á Suðurnesjum sinni nú toll - og löggæslu á flugvellinum eins og annars staðar á Suðurnesjum . Ósk Guðna Ágústssonar um samráð við stjórnarandstöðu um breytingar á stjórnarráðinu byggist kannski á vilja framsóknarmanna til að viðhalda neitunarvaldi um jafn sjálfsagðar og eðlilegar breytingar og hér hafa verið nefndar til sögunnar . Þegar viðtal Morgunblaðsins er lesið , er einkennilegt , að blaðið telji kjarna þess álitaefni í sambandi við innra starf stjórnarráðsins . Hvenær hafa slík málefni verið ofarlega á baugi í stjórnmálaumræðum ? Frá pólitískum sjónarhóli er miklu merkilegra , að Guðni sér fyrir sér , að VG hverfi á vettvangi stjórnmálanna . Í Morgunblaðinu segir : „ Framsóknarflokkurinn tapaði miklu fylgi í kosningunum í vor og Guðni segir að stóra verkefnið sé að byggja flokkinn upp á ný , því hann hafi þá trú að hér verði þrír sterkir flokkar , Sjálfstæðisflokkurinn til hægri , Samfylkingin til vinstri og Framsóknarflokkurinn á miðjunni með félagshyggju og samhjálp að leiðarljósi . „ Þannig vil ég byggja Framsóknarflokkinn upp , “ segir hann . „ Við þurfum að takast á við okkar veikleika um leið og við horfum til styrkleika okkar til að efla fylgi okkar á ný . Framsóknarflokkurinn hefur í hinu langa samstarfi við Sjálfstæðisflokkinn og því miður innbyrðis átökum á síðustu árum tapað töluvert miklu af félagslega sinnuðu fólki sem átti erfitt með að sætta sig við langt samstarf til hægri og ýmis verkefni síðustu stjórnar í einkavæðingu og fleiru . Áherslur flokksins breyttust á þessum tíma eins og úrslit kosninganna báru með sér . Því er það okkar verkefni að endurmeta og yfirfara stefnu flokksins á öllum sviðum . “ Hér er ekki minnst einu orði á vinstri / græn frekar en þau séu ekki til á hinum pólitíska vettvangi . Guðni vill fara með Framsóknarflokkinn lengra til vinstri , en segist þó vilja breyta landbúnaðarskólunum í sjálfseignarstofnanir og þar með hefja einkarekstur á þeim . Styður hann ekki líka breytingu á Orkuveitu Reykjavíkur í opinbert hlutafélag ? VG , samviska vinstrimennskunnar , og Dagur B. Eggertsson , samviska Samfylkingarinnar , telja þessa breytingu á OR hins vegar til marks um hina örgustu hægrimennsku . Við upphaf þings í fyrra myndaði þáverandi stjórnaandstaða kaffibandalagið , sem átti að ýta Sjálfstæðisflokknum út úr stjórnarráðinu og gera endanlega út af við Framsóknarflokkinn . Þegar dró að kosningum vildu fáein prósent kjósenda þetta bandalag yfir sig að þeim loknum og það varð að loftbólu , sem sprakk fyrir kosningarnar . Nú gengur stjórnarandstaðan til þings með þeim orðum , að formenn stóru flokkarnir innan hennar láta eins og þeir séu í raun einir á vellinum gegn ríkisstjórninni . Steingrímur J segir framsóknarmenn „ tærða upp “ og Guðni lætur eins VG sé einfaldlega að hverfa .